OBK-hoof: Nene wil nie só ingryp | Netwerk24
17 Julie 2018 17:50
Nhlanhla Nene, minister van finansies. Foto: Argief
Nhlanhla Nene, minister van finansies, staan 'n hofaansoek teen dat hy die Openbare Beleggingskorporasie (OBK) se uitvoerende hoof onmiddellik skors.
Volgens Nene word bewerings van probleme met korporatiewe beheer by die OBK, wat die pensioenfonds vir staatsamptenare (GEPF) se geld belê, reeds ondersoek.
Die United Democratic Movement (UDM) het die hofaansoek op 15 Junie gebring dat Nene dr. Dan Matjila dadelik skors.
Die UDM het ook gevra dat die OBK se direksie van sy mag gestroop word om Matjila te verwyder of dissiplinêr te verhoor, en dat dié mag aan Nene oorgedra word.
Dit kom ná herhaalde bewerings dat Matjila die OBK se geld gebruik het om die onderneming van sy vriendin te ondersteun. Matjila hou vol hy is onskuldig.
In die beëdigde verklaring waarin hy op die hofaansoek antwoord, sê Nene indien so 'n hofaansoek toegestaan word, sal dit die beginsel van die skeiding tussen magte (uitvoerend en regterlik) oortree. Hy sê hy is nou betrokke by gesprekke met "veelvuldige belanghebbendes" oor die bestuursprobleme by die OBK.